Urmareste Modifică dimensiunea fontului: Play

Bucureşti, 29 sep /Agerpres/ - Prim-vicepreşedintele PNL Raluca Turcan afirmă că liderii PSD şi ALDE, Liviu Dragnea şi Călin Popescu-Tăriceanu, au ca singură preocupare să scape de propriile dosare şi susţine că demisia este singura opţiune pentru cei doi lideri politici.



"Domnii Tăriceanu şi Dragnea trăiesc într-o buclă, singura lor preocupare fiind să scape de propriile dosare. Acesta este singurul lucru care i-a interesat din ianuarie şi până acum. Nimic altceva. Nu i-a interesat lipsa manualelor, criza vaccinurilor, stagnarea lucrărilor de infrastructură, absorbţia zero a fondurilor europene, creşterea preţului la carburanţi sau împovărarea companiilor cu un sistem de plată a TVA care nu putea fi imaginat decât de o minte foarte bolnavă. Este revoltătoare această desprindere de realitate. Demisia lor ar fi singura opţiune dacă i-ar respecta pe cetăţenii acestei ţări", a scris vineri Turcan pe Facebook.



Ea subliniază şi că declaraţia lui Tăriceanu privind preţul la carburanţi arată "desprinderea de realitate" a guvernării. AGERPRES/(AS - autor: Florentina Peia, editor: Florin Marin)